Castelul a fost construit în preajma anului 1903 de familia Béldy pentru băiatul lor, groful Béldy Kálmán, atunci când acesta s-a căsătorit cu Pálma, fata grofului Wesselényi Béla, pe terenul dăruit tinerilor de acesta din urmă. Castelul de 1100 m², dotat cu teren de tenis, hipodrom și un parc frumos amenajat, a fost locul în care tinerii au trăit fericiți până la naționalizarea din 1948, când visele lor s-au năruit într-o clipă. Din fericire castelul nu a rămas nici un moment în paragină, la început a fost transformat în spital, apoi în azil de bătrâni. Acum în clădire funcționează un spital de neuropsihiatrie. Cu toate că marea parte a mobilierului a dispărut, clădirea a fost păstrată într-o stare bună. Pare incredibil, dar s-a păstrat și mobilierul bibliotecii, lipsesc doar oglinzile și sticlele vitrinelor. După evenimentele din 1989, moștenitorii au reintrat în posesia castelului și a terenului de cinci hectare care îl înconjoară.